Васо Чубриловић и Цвјетко Поповић су преживели тамницу и рат. Чубриловић је докторирао и постао професор историје на Универзитету у Београду, члан Председништва Српске академије наука и уметности, основао је и био први директор Балканолошког института САНУ, а кратко је био министар пољопривреде и потом шумарства. Поповић је живео повучено и оставио је белешке о овим догађајима. У интервјуу 1964. године, поводом 50. годишњице Сарајевског атентата, рекао је да не би учествовао у атентату, да је знао како ће изазвати светски рат.